**Beszámoló**

Zenetábor időpontja: 2021.08.11-2021.08.15.

Helyszín: Nagyvisnyó, Boróka tábor

2021. 08. 11-én, szerdán délidőben megérkeztünk a tábor helyszínére. A szállás elfoglalását követően a próbák helyszínének berendezése volt az első közös feladat. Még aznap délután meg is kezdődött a szakmai munka. Kezdésként a szólamok megismerése és betanítása- gyakorlása történt meg szólampróbák formájában, majd még aznap tutti próbára is sor került.

Csütörtök reggel zenés ébresztővel indult a nap, majd a reggeli elfogyasztását követően közös tornával - légzésgyakorlattal folytattuk a napot. A légzéstréning célja a közös levegővétel elsajátítása volt a pontos hangindítások elérésének érdekében. Ezt követve újra szólam és tutti próbák következtek. A szólampróbák hangszercsoportonként külön történtek, külön a rézhangszeresek és a fafúvósok próbájával. Délután csapatunk gyalogos túrára indult. A kirándulás célpontja a Dédesi vár volt. A helyszínt kisebb kerülőúton közelítettük meg, több mint hat kilóméternyi folyamatosan változó domborzati útvonalon. A vár lábánál gyönyörű kilátásban volt részünk. A visszafelé vezető úton az egyszerűbb, rövidebb utat választottuk, amely mintegy három kilómétert jelentett. Így az összesen megtett út valamivel több, mint kilenc kilométeres túrának bizonyult. Este zenés mulatsággal kedveskedtünk a gyerekeknek.

Pénteken a zenés ébresztő, a reggeli elfogyasztása és a légzéstréninget követve újra a megszokott rendben próbáltunk. A szólampróbák a hangszerek hangterjedelmének megfelelően kerültek beosztásra:

1. szoprán szólamok: trombita, klarinét, fuvola,

2. alt szólamok: vadászkürt, szaxofon,

3. basszus szólamok: tenorkürt, tuba, harsona, fagott,

4. ütős szekció.

A szólampróbák fő célja a zenei funkciók pontos ismerete, a hangszercsoportok közötti dinamikai arányok beállítása és a helyes intonáció gyakorlata, elsajátítása volt. Az ütősöknél a ritmushangszerek kiválasztása és azok megfelelő használata volt a fő cél.

Délután Szilvásváradra utaztunk, ahol a Szalajkavölgyben található erdei kisvasútra felszálltunk. A vonatozást gyönyörű környezet és a friss, tiszta levegő jellemezte. A visszafelé vezető utat gyalogosan tettük meg minden útba eső turisztikai látványosságot megcsodáltunk a kilátó kivételével. A gyalogostúrát követően a busz indulásáig a hátralévő időt a bazársor meglátogatásával töltöttük. Vacsora után szabadidős tevékenységként az esedékes csillaghullát tekintettük meg.

Szombat délelőtt minden a megszokottak szerint alakult, viszont délután a betervezett kalandparkot a tábor lakói egyhangúan leszavazták és inkább a tutti próba mellett voksoltak. A tábor során megtanult zeneműveket késő délután előadtuk egy kis koncert formájában. Ezzel is kedveskedve a Boróka tábor kollektívájának. A koncert nagy sikernek örvendett. A hangverseny műsora: Rossini: Tell Vilmos - Nyitány Gréts Karoly: Verbunkos induló Bartók Béla: 3 népdal a Gyermekek zongoraciklusból Jacob de Haan: Amazing grace Klaus Badelt: A Karib-tenger kalózai John Powell: Music from Shrek Anonymus: Courant Andrew Lloyd Webber: Music of the night Hammerstein & Rogers: Do-re-mi Pharrell L. Williams: Happy Altman - Pourcel - Plante: I will follow him John Lennon - Paul McCartney: Hey Jude. A gyerekek a hét során ekkor bizonyultak a legkoncentráltabbaknak. A tábor utolsó éjszakája előtt három programot hirdettünk. Megnéztünk egy Wolfgang Amadeus Mozart életét bemutató filmet, amelyet zenés-táncos mulatság és csillaghullás megtekintése követett.

Vasárnap a reggelit követve visszarendeztük a próbák helyszíneit, összepakoltunk, majd hazafelé vettük az irányt. Visszajelzések alapján a gyerekek és a felnőttek is egyaránt jól érezték magukat. Szakmailag megalapozott és indokolt volt. Emlékezetes élményekben volt részünk.